《鲁峰别王汾仲》
清代·李昌祚

摇落乡心属暮秋，王郎真合古人求。终宵对月烧茶灶，竟日临江上酒楼。

雁外山低黄叶路，日边帆去白蘋洲。江流漠漠天如水，图画何曾尽别愁。

作者简介：（1616—1667）清湖北汉阳人，字文孙，号剑浦，别号过庐，又号来园。顺治九年进士，散馆授检讨，累官大理寺卿，决狱持平不阿。治理学，以利人济世为务。有《真山人集》。